REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/134-19

22. maj 2019. godine

B e o g r a d

Z A P I S N I K

42. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 22. MAJA 2019. GODINE

Sednica je počela u 12,35 časova.

 Sednici su predsedavali Marijan Rističević, predsednik Odbora i Arpad Fremond, zamenik predsednika Odbora.

Sednici su prisustvovali članovi Odbora: Žarko Bogatinović, Tijana Davidovac, Aleksandra Jevtić, Radovan Jančić, Milija Miletić, Milorad Mirčić i prof. dr Miladin Ševarlić kao i Dragan Jovanović (zamenik Mladena Lukića), Ljubinko Rakonjac (zamenik Marjane Maraš), Zvonimir Đokić (zamenik Jasmine Obradović) i Dragan Savkić (zamenik Veroljuba Matića).

 Sednici nisu prisustvovali članovi Odbora: Mladen Lukić, Marjana Maraš, Jasmina Obradović, Veroljub Matić, Miroslav Aleksić, Goran Ješić, Nada Lazić i Branislav Mihajlović.

Sednici su prisustvovali predstavnici Ministarstva poljoprivrede, šumarstva i vodoprivrede: Branislav Nedimović, ministar, Željko Radošević, državni sekretar, prof. dr Jugoslav Nikolić, direktor Republičkog hidrometeorološkog zavoda, dr Milan Lukić, direktor Instituta za voćarstvo Čačak i Milan Beader iz Ministarstva zadužen za video prezentaciju.

Odbor je većinom glasova (11 za, 2 nije glasao) usvojio sledeći

D n e v n i r e d

1. Odbrana od grada.

Prva tačka dnevnog reda – Odbrana od grada.

 U uvodnim napomenama, ministar poljoprivrede, šumarstva i vodoprivrede, Branislav Nedimović, je osvrćući se na vremenske nepogode i pojavu gradonosnih oblaka u prethodnih 20 dana, istakao da je ministarstvo na prostoru čitave teritorije Republike Srbije preuzelo niz aktivnosti koje su imale za cilj da pojačaju dejstvo protivgradne zaštite i umanje eventualnu štetu. U ministarstvo su do sada pristigle tri odluke o proglašenju vanredne situacije i to na teritoriji opštine Ivanjica, Lučani i Čačak. Vlada će se u narednom periodu baviti procenom štete, nakon čega će biti donete posebne odluke. U ovom trenutku na teritoriji Republike Srbije postoji 1800 protivgradnih stanica, od toga je 1400 u funkciji. Svaku stanicu opslužuje jedan strelac i njegov zamenik. Centar u Valjevu je izuzetak, broji 60 protivgradnih stanica, bez ljudske je posade a njime se upravlja radarskim sistemom. Sistem funkcioniše tako što operativac u radarskom centru daje nalog za ispaljivanje raketa putem signala kojim je opskrbljena protivgradna stanica, dobijaju se koordinate i gađa se gradonosni oblak a istovremeno se može pratiti i rezultat. Stepen uspešnosti protivgradne zaštite je 40-60% kako kod nas, tako i u svetu. Govoreći o aktivnostima ministarstva istaknuto je da je u 2019.g. izmenjen Pravilnik u vezi subvencionisanja osiguranja od grada, proširen je na pet okruga a stepen subvencija iznosi 70% premije osiguranja. Takođe, u pripremi je izmena Zakona o odbrani od grada koji će lokalnim samoupravama omogućiti pravo da učestvuju u sufinansiranju, a sledeće nedelje će biti potpisan i Sporazum sa Ministarstvom poljoprivrede Republike Srpske. Ovaj sporazum će omogućiti izgradnju 25 automatskih protivgradnih stanica na pograničnoj teritoriji u dužini od 150 km vazdušne linije, što će postati prva linija protivgradne zaštite za našu zemlju. Članovi Odbora su bili u prilici i da pogledaju video prezentaciju o načinu dejstvovanja protivgradnih raketa nakon čega je ministar istakao da je ove godine potrošeno preko 350 miliona dinara na odbranu od grada. U planu je da taj iznos u sledećoj godini bude još veći i da iznosi oko 600 miliona dinara, koliko je izdvojeno i za osiguranje.

 Direktor Republičkog hidrometeorološkog zavoda, prof. dr Jugoslav Nikolić je naglasio da je ovaj zavod jedan od vodećih u regionu, Evropi pa i svetu, a da je beogradska škola meteorologije među najboljim u svetu. Kada je reč o izvršavanju aktivnosti protivgradne zaštite, istakao je da su od 2015. g. sredstva za izvršavanje ovih aktivnosti u konstantnom porastu. Zakonom o budžetu za 2019.g. za sistem protivgradne zaštite je opredeljeno 585 miliona dinara što je više nego duplirani budžet u odnosu na 2015.g. U ovoj godini je sprovedena javna nabavka za protivgradne rakete u iznosu od 2 miliona evra. Takođe, izvršena je sveobuhvatna analiza mreže stanica koja uključuje tipove raketa, bezbednosne uslove, zone zabrane, broj aktivnih stanica u toku nekoliko godina unazad i parametre cirkulacije atmosfere u smislu pravca prodora gradonosnih oblačnih sistema ka teritoriji Republike Srbije. Na osnovu sprovedene analize je izvršena tzv. optimizacija mreže za ovu godinu od 1429 lansirnih stanica. Ranije je postojao veći broj stanica ali se taj broj smanjio zbog nabavke raketa sa većim dometom. RHMZ je sa velikim brojem lokalnih samouprava potpisao protokol o saradnji, a sproveden je i plan aktiviranja optimizovane mreže stanica. Grad je elementarna nepogoda koja ne može ni jednom tehnologijom da se spreči ali je svakoj zemlji ostavljeno da pokuša kroz veštačko dejstvo da umanji štete. Potrebno je stimulisati i pasivne dopunske sisteme zaštite i to naša država radi kroz stimulaciju osiguranja i stimilaciju protivgradnih mreža. Lokalna samouprava ima tu ulogu da pomogne poljoprivrednicima da se informišu kako da se osiguraju i ostvare svoja prava.

 Direktor Instituta za voćarstvo Čačak, je istakao da je prethodnih dana, 19 mesnih zajednica zahvaćeno elementarnom nepogodom. Na području Čačka je ispaljeno 166 raketa iz 8 lansirnih stanica a na području moravičkog okruga su ispaljene 364 rakete iz 34 lansirne stanice. Još uvek nije poznata tačna procena ali se zna da je 66 poljoprivrednih gazdinstava pretrpelo štetu. Voćne zasade ili neke druge poljoprivredne kulture je nemoguće zaštititi isključivo raketnim sistemom jer da postoji mogućnost potpune zaštite to bi učinile daleko razvijenije zemlje. U našoj zemlji je veliki broj savremenih voćarskih zasada pokriven protivgradnom mrežom ali to je ipak ispod proseka nekih zemalja koje se intezivno bave voćarskom proizvodnjom. Pored protivgradne zaštite još jedan način obezbeđenja šteta od grada je osiguranje. Na području Srbije negde oko 12% gazdinstava je osiguralo svoje useve, što je veoma mali procenat, dok je pod protivgradnim mrežama samo 5% gazdinstava. Pored raketnih sistema ono što je neophodno preduzimati je povećanje subvencija za mreže za protivgradnu zaštitu, kao i povećanje sredstava za osiguranje.

 Državni sekretar u Ministarstvu poljoprivrede, šumarstva i vodoprivrede, Željko Radošević, je zahvalio Odboru što je prepoznao značaj ove teme i ukazao da postoji veliki napredak u odnosu na prethodne godine kada je reč o broju raketa i distribuciji ka protivgradnim stanicama. Ministarstvo je idući u susret rešavanju problema povećalo premiju za osiguranje na 70%, a u marginalnim područjima na 40-45%. Opredeljenje Ministarstva poljoprivrede, šumarstva i vodoprivrede je da ide na optimizaciju rada protivgradne zaštite i automatizaciju radarskih centara. Do kraja ove godine biće postavljeno 99 automatskih protivgradnih lansera koji imaju veliku efikasnost, a isključeno je prisustvo ljudskog faktora. Metodologija o proceni štete će uskoro biti završena, reč je o jedinstvenom dokumenatu koji će olakšati rad lokalnim samopuravama.

 U diskusiji su učestvovali narodni poslanici: Marijan Rističević, Arpad Fremond, Dragan Jovanović, Milija Miletić i Radovan Jančić.

Pošto drugih pitanja i predloga nije bilo, sednica je zaključena u 14,40 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević